כלי יקר דברים פרק יא

פרשת ראה

(כו) ראה אנכי נותן לפניכם היום ברכה וקללה. ראה כמדבר ליחיד, לפניכם כמדבר לרבים, לפי שאמרו חז"ל (קידושין מ ב) לעולם ידמה לאדם כאילו היה כל העולם מחצה על מחצה זכויות ועוונות עשה מצוה אחת הכריע את עצמו ואת כל העולם לכף זכות. לכך אמר אל כל יחיד ראה שיראה בעין שכלו כי כל מעשיו יחזרו לפניכם לכולכם. והזכיר ענין זה בפרשה זו המדברת מענין הר גריזים והר עיבל כי שם נעשו כל ישראל ערבים זה בעד זה ומצד הערבות רבים נתפסים בעוון היחיד. ויש כדמות רמז לזה מה שמסיק בילקוט (רמז תתעה) בתחילת פרשה זו משל לאחד שהיה יושב על פרשת דרכים והיו לפניו שני שבילין וכו'. התחיל בדרכים הכבושים לרבים וסיים בשבילין הכבושין ליחידים אלא שהציע משל זה על הפסוק המתחיל ביחיד וסיים ברבים מן הטעם שנתבאר:

ונקט לשון היום אף על פי שזמן קבוע לקבלת השבועה כי יביאך ה' אל הארץ. מכל מקום נקט לשון היום לומר שמהיום עד אותו זמן יש לכם שהות להימלך כדי שלא יאמרו אנוסים היינו כדרך כל שבועה שנותנים זמן פן ינחם האיש, כך נתן להם זמן שלא יאמרו הממם וערבבם ואילו היה להם שהות להימלך לא היה עושין:

 (כז) את הברכה אשר תשמעו וגו'....

ומה שאמר אשר תשמעו ולא אמר אם תשמעו, לכבודן של ישראל אמר כן כאילו אינן חשודים בעיניו שלא ישמעו ולא יקבלו עליהם לעשות מצוות ה' אפילו במחשבה כולי האי לא פקר, ומסתמא כל איש מישראל יחשוב לעשות המצוה כי מחשבה קלה מאד, אך בעשיה היה מסופק בהם כי אולי תכבד העבודה עליהם ויתרשלו בעשייתה. לכך אמר את הברכה אשר תשמעו כי ידע ה' ודאי שתשמעו ותקבלו בלבבכם לעשותן ואז ישלח ה' את הברכה כדי שעל ידה יסורו ממכם כל המונעים שמבחוץ ותוכלו להוציא המחשבה אל הפועל כי האדם המתחיל וה' יגמור עליו כמו שנאמר (תהלים נז ג) לאל גומר עלי...

את הברכה אשר תשמעו אל מצוות ה' וגו'. יש לדקדק למה אמר בברכות אשר תשמעו אל מצוות ה' אשר אנכי מצוה אתכם היום, פעם תלה המצוות בה' ופעם בעצמו. ובקללות הפסיק ביניהם במאמר וסרתם מן הדרך. ונראה לפרש על דרך שמסיק בירושלמי דמסכת שבת (פרק ו הלכה ו) אמר ר' ברכיה עתיד הקדוש ברוך הוא לעשות מחיצה לצדיקים לפנים ממחיצת מלאכי השרת, ומלאכי השרת שואלים אותם מה פעל אל, שנאמר (במדבר כג כג) כעת יאמר ליעקב ולישראל מה פעל אל, מכאן שלעתיד ישמעו ישראל מפי הגבורה את אשר יצוה לא כעולם הזה שאמרו אם יוספים אנחנו לשמוע בקול ה' ומתנו (דברים ה כב) והוצרכו לסרסור, ולעתיד יפה כוחם עד שהמה יהיו סרסורים בינו יתברך ובין מלאכי השרת. וזהו עיקר שכר הצדיקים ותקות כל מקוה לחזות בנועם ה' ולבקר בהיכלו (תהלים כז ד). אבל עונש הרשעים אין די בזה שלא יזכו לחזות בנועם ה' כדעת הרמב"ם אלא יקבלו עונש גדול בפועל כדעת הרמב"ן:

**ובהצעה זו אתי שפיר מה שקשה הלא ברכה וקללה האמורה כאן המה האמורות בהר גריזים והר עיבל, ולמה נזכרו בפרשת כי תבוא כל הארורים ארור האיש אשר יעשה פסל וגו' ולא נזכרו הברכות, אלא ודאי שהברכה האמורה כאן עיקרה לעולם הבא כי שם צוה ה' את הברכה. והכתוב מפרש בהדיא מהות הברכה ואמר את הברכה זו היא הברכה אשר תשמעו לעתיד אל מצוות ה' אלהיכם כי בעולם הזה אנכי עומד בין ה' וביניכם. זה שאמר אשר אנכי מצוה אתכם היום בעולם הזה אבל לעתיד תזכו לשמוע בעצמכם כאמור. אבל בקללה לא רצה לומר שאין קללה אחרת כי אם מה שלא יזכו לשלימות זה, כי לא די בזה אלא קללה ממש על ראש רשעים תחול והם אותן הארורים שנזכרו בפרשת כי תבוא ואותה קללה תחול אם לא תשמעו לקבל את מצוות ה' אלהיכם. וכדי שלא תטעה לפרש אם לא תשמעו מעין אשר תשמעו, אמר וסרתם מן הדרך, כי מה שאמרתי אם לא תשמעו היינו הסרה מן הדרך בעולם הזה ואינו מעין אשר תשמעו המדבר בשכר עולם הבא:**

**ומה שאמר אשר אנכי מצוה אתכם היום לפי שאנכי ולא יהיה לך מפי הגבורה שמענום (מכות כד א), על כן עשה שתי חלוקות ואמר שתחול הקללה אם לא תשמעו אל מצוות ה' אלהיכם דהיינו אנכי ולא יהיה לך שבאוזניכם שמעתם אותם מפי הגבורה, ועל אלו פשיטא שתחול הקללה אם לא תשמעו לקיימם....**

(ל) אחרי דרך מבוא השמש וגו'.

ועל צד הרמז יש לפרש שהורה שהברכות יחולו על ראש **שלוש כיתות מישראל** כשילכו דרך ישרה. כת **ראשונה**, הם תמימי דרך ההולכים בתורת ה', מורי ההוראה בישראל להם אמר בדרך לכו ולא בשדות וכרמים, כדרך שלא היה לכהנים חלק בשדות וכרמים שלא יהיו טרודים בעבודת האדמה אלא שפתי כהן ישמרו דעת ותורה יבקשו מפיהו (מלאכי ב ז), ואשכחן כל התורה דאקרי דרך כדאיתא בקידושין (ב ב) כך כל הולכי דרך תורת ה' לא יתעסקו בשדות וכרמים. כת **שניה**, הם הבעלי בתים העוסקים בישוב העולם ומחזיקים ידי לומדי תורה להם אמר בישוב לכו, שתמיד תהיו עסוקים בדברים שהם יישוב העולם ולא בדברים בטלים דברי תוהו כמדבר מקום תוהו, זה שאמר ולא במדברות כדרך יושבי קרנות אשר כל משאם ומתנם בדברים בטלים ולשון הרע ויכלול זה לשון מדברות. כת **שלישית**, הם הבעלי שררה מלכי ישראל ונשיאי כל דור ודור ומנהיגיהם, להם אמר שלא ירום לבבם אלא בערבה ילכו במישור ולא בהרים וגבעות לילך בגדולות ובנפלאות אלא בדרך ממוצע כדרך שהערבה ממוצע בין הר לשפלה, ואף על פי שכל פסוק זה מדבר בהולכי דרכים ממש כי אין המקרא יוצא מידי פשוטו וכדרך שפירש רש"י שצוה להם שילכו דרך הכנעני כי הוא ארץ מישור וישוב כדרך שהראה להם בראשונה, מכל מקום לא לחנם חזר משה וזרזם שנית על הנהגת הדרך אלא כדי שילמדו מסתם דרך זה הנהגת דרך ה' בתורה ומצוה אשר מצדם יזכו אל הברכות האמורות בהר גריזים בעולם הזה ולשכר עולם הבא הבא דרך מבוא השמש אחר שקיעת שמשו של האדם בעולם הזה זורח הוא שם באור הנצחי, ואף אם כל זה דרך דרש מכל מקום הענין מצד עצמו נכון וקרוב לשמוע ישמע חכם ויוסיף לקח:

כלי יקר דברים פרק יב

(ד) לא תעשון כן לה' אלהיכם וגו'.

*ומה שנאמר אשר יבחר ה' ולא גילה את המקום מיד, נתן הרב המורה שלושה טעמים בדבר זכרם מהר"י אברבנאל בספרו. ואומר אני שיש סוד בדבר כי אפילו לאברהם לא גילה מיד ואמר על אחד ההרים אשר אומר אליך (בראשית כב ב) וקרא שמו ה' יראה (שם פסוק יד) כי הוא יתברך הרואה ואין אתנו יודע עד מה. וקרוב לשמוע שלכך לא גילהו שלא ינהגו בזיון בשילה ונוב וגבעון כשידעו בבירור שלא זו הנחלה והמנוחה:*

... מה שנאמר כי אם אל המקום אשר יבחר ה' מכל שבטיכם לשום שמו שם מדבר בבית עולמים שנגבה מכל השבטים, ואף על פי שהמקום ההוא כבר נבחר מימות האבות מכל מקום אמר אשר יבחר לשון להבא על שסופו לבחור בגביית הכסף שיהיה מכל שבטיכם, לכך לא נאמר יבחר בו מכל שבטיכם כי בו קאי על המקום והמקום כבר נבחר. ומה שאמר אשר יבחר היינו שיבחר הגבייה מכל שבטיכם לשום שמו שם שימה של קבע. לשכנו תדרשו רצה לומר דרשו נא מזקנים ונבונים ויגידו לך כי זה המקום נבחר לקדושה מימות עולם. ובאת שמה לשון יחיד כי פסוק זה אזהרה לרבים אזהרה ליחיד שלא יקריבו בבמה לא זו רבים שיש לחוש בהם שרצונם להבדל מעדת ישראל אלא אפילו יחיד שאין בו חששה זו מכל מקום לא יקריב בבמה. והבאתם שמה וגו', מה שלא אמר מבחר נדריכם ללמד שיביא מן המובחר לפי שהוא קל וחומר משילה, ועוד שאפילו הבאה כל דהו גורמת לאדם הצלחה במקום קדוש זה ביתר שאת. ואמר ואכלתם שם לפני ה' שאפילו האכילה הגופנית לפני ה' היא שם וקל וחומר השמחה שהיא בנפש, ואמר אתם ובתיכם כי מסתמא בירושלים קנו להם שלמים וכן רבים בתים חשובים ובזה כלל כל בני ביתו:

ואחר כך אמר ועברתם את הירדן וגו', והיה המקום אשר יבחר ה' אלהיכם בו וגו', משמע שזה מדבר במקום שנבחר סמוך להעברת הירדן דהיינו שילה ועליו אמר אשר יבחר בו כי סופו לבחור במקום ההוא לשכן שמו שם לפי שעה כי המשכן נקרא בשם זה לפי שהיה לפי שעה. ושמחתם שם לפני ה' דוקא השמחה שבנפש לפני ה' היא וכל הענין מבואר מעצמו. ומה שחזר ואמר כי אם במקום אשר יבחר ה' באחד שבטיך היינו גם כן שילה שהיה באחד מן השבטים ולא מכולם. ובא הכתוב ליתן לא תעשה בדבר כפירוש רש"י אפילו בשילה וקל וחומר בבית עולמים, ואילו לא חזר ואמר כי אם במקום וגו' הייתי אומר מה שאמר השמר לך ליתן לא תעשה בדבר היינו דוקא בבית עולמים. ופירוש זה אמיתי ונכון:

(כ) כי ירחיב ה' אלהיך את גבולך ואמרת אוכלה בשר. הורה שאין האדם הומה אחר התאוות כי אם מתוך הרחבה יתירה, ואין ארי נוהם כי אם מתוך קופה של בשר (ברכות לב א). לכך אמר כי ירחיב ה' את גבולך וזה יביאך לידי הסרת מסוה הבושה מעל פניך עד שתאמר בפה מלא אוכלה בשר... ואמרו חז"ל (חולין פד א) לימדך תורה דרך ארץ שלא יאכל אדם בשר כי אם בהזמנה הזאת. ביאור הדבר הוא שאם ירגיל האדם את עצמו לאכול מן הבהמות המצוין אתו בבית שור או כשב או עז אז כל היום יתאוה תאוה וירגיל עצמו באכילתו דבר יום ביומו, אבל אם לא יאכל עד אשר יצוד ביערות ובמדברות ציד חיה או עוף שיש לו סכנה וטורח גדול לצודם אז תשקוט תאוותו כי אין האכילה שוה בגודל הצער והטורח, כי לא לחנם אמר יצחק לעשו וצא השדה וצודה לי צידה (בראשית כז ג) וכי לא היה לו בבית דבר הניצוד כבר ולמה חרד את כל החרדה הזאת לטלטלו במקומות הסכנה אלא שהיה מתנהג על פי הדרך ארץ אשר לימדה התורה שלא יאכל בשר כי אם בהזמנה זאת על ידי צידה דוקא כדי שלא יהיה מורגל בו, לכך נאמר אך כאשר יאכל את הצבי ואת האיל כן תאכלנו רצה לומר אך בתנאי זה שלא יהיה מורגל בו ויאכלו כאשר יאכל את הצבי ואת האיל שמסתמא אינו מורגל בהם כי חיות הנה והם מחוסרי צידה ומחמת הטורח הוא ממעט באכילתם כך יאכל אפילו סתם בשר, וזה פירוש יקר ומיושב לשון אך יותר מפירושו של רש"י:

ולפי שמצינו שבכל דבר הניצוד ממקומות ההפקר יש בו לחוש ביותר שלא יהיה דבר גזול, כי על כן הזהיר יצחק את עשו שיביא לו מן ההפקר ולא מן הגזל לפי שאולי הניצוד היו לו בעלים וברח מהם, על כן נאמר כאן וזבחת מבקרך ומצאנך אשר נתן לך ה' וכי סלקא דעתך שיזבח מן אותן אשר לא נתן לו ה' אלא שרצה לומר שיאכל דוקא בהזמנה זאת כי יצוד ציד חיה או עוף ויש לחוש בו על הגזל כאמור, על כן אמר אשר נתן לך ה' שאפילו במצודתך לאפוקי הגזול אינו מאת ה'. ועל זה אמר כאשר צויתיך והזהרתיך על הגזל או הזהרתיך שלא תאכל בשר כי אם בהזמנה הזאת:

כלי יקר דברים פרק יד

(כב) עשר תעשר את כל תבואת זרעך וגו'... אך לפי שמצינו שכל עניני צדקה כפולים, עשר תעשר, נתון תתן, פתוח תפתח, והעבט תעביטנו, וכן השכר כפול כי ברך יברכך, על כן נראה שכל עניני הצדקה כפולים הנתינה ביד, והפיוס בפה, על ידי שלא ירע לבבו ויתן לו בסבר פנים יפות ובלב שלם ורש לא שמע גערה כמו שאמרו חז"ל (ברכות ח א) המתפלל ישהה כשיעור כניסת שני פתחים וכו', והוא לקיים מה שנאמר (תהלים יז טו) אני בצדק אחזה פניך. ומכאן למדו שקודם שיתפלל יתן פרוטה לצדקה (בבא בתרא י א), וזהו שיעור שני פתחים כמו שנאמר פתוח תפתח את ידך, והיינו פתיחת היד, ופתיחת הלב שנזכר בפסוק הקודם לא תאמץ את לבבך ולא תקפוץ את ידך. על כן כל עניני הצדקה כפולים אחת ביד ואחת בלב ועל כל אחד מאלה הקדוש ברוך הוא קובע לו שכר בפני עצמו לכך נאמר כי ברך יברכך. ועל זה אמרו חז"ל במדרש (ילקוט ישעיה רמז תמה) חטאו בכפלים וכו', כי חטאו בצדקה שענינה כפול כמו שנאמר (יחזקאל טז מט) הנה זה היה עוון סדום אחותך יד עני ואביון לא החזיקה. וחטאו גם בשבתות כמו שנאמר (שם כב כו) ומשבתותי העלימו עיניהם שכל עניני שבת כפול (מדרש תהלים צב א), וחטאו גם בשילוח עבדים חופשי בימי ירמיה (לד יא), וכתיב בהם (דברים טו יח) כי משנה שכר שכיר עבדך. וזהו חטאו בכפלים וכו':

דבר אחר כל הכפולות באו לומר שאם נתן פעם אחת תזכה ליתן גם פעם שני, כי נתינה גוררת נתינה וכן כולם: